CELEX: 32021D2058
Language: et
Date: 2021-11-23 00:00:00
Title: Nõukogu rakendusotsus (EL) 2021/2058, 23. november 2021, millega lubatakse Itaalial kohaldada vähendatud maksumäära sadamakai ääres seisvatele laevadele (välja arvatud eraomanduses lõbusõidulaevad) vahetult jaotatava elektri suhtes

26.11.2021   
               
               
                  ET
               
               
                  Euroopa Liidu Teataja
               
               
                  L 422/1
               
            
         NÕUKOGU RAKENDUSOTSUS (EL) 2021/2058,
         23. november 2021,
         millega lubatakse Itaalial kohaldada vähendatud maksumäära sadamakai ääres seisvatele laevadele (välja arvatud eraomanduses lõbusõidulaevad) vahetult jaotatava elektri suhtes
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik, (1) eriti selle artiklit 19,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Kooskõlas direktiivi 2003/96/EÜ artiklis 19 sätestatud menetlusega taotles Itaalia 14. septembri 2020. aasta kirjas luba kohaldada vähendatud maksumäära sadamakai ääres seisvatele mere- ja siseveelaevadele (välja arvatud eraomanduses lõbusõidulaevad) vahetult jaotatava elektri suhtes (edaspidi „kaldalt tulev elekter“). Itaalia esitas 12. mai 2021. aasta kirjas lisateavet.
                  
               
                     (2)
                  
                  
                     Vähendatud maksumääraga püüab Itaalia edendada kaldalt tuleva elektri kasutamist. Sellise elektri kasutamist peetakse sadamakai ääres seisvate laevade elektrivajaduste rahuldamisel keskkonnale vähem kahjulikuks kui neil laevadel punkrikütuste põletamist.
                  
               
                     (3)
                  
                  
                     Kuna kaldalt tuleva elektri kasutamisel ei teki sellist õhusaasteainete heidet nagu punkrikütuste põletamisel sadamakai ääres seisvate laevade pardal, parandab see sadamalinnade õhukvaliteeti. Seega võib kaldalt tuleva elektri vähendatud maksumäär aidata kaasa liidu keskkonna-, tervise- ja kliimapoliitika eesmärkide saavutamisele.
                  
               
                     (4)
                  
                  
                     Võimaldades Itaalial kohaldada kaldalt tuleva elektri suhtes vähendatud maksumäära, ei minda sellise elektri kasutamise suurendamiseks vajalikust kaugemale, kuna elektrienergia tootmine laevade pardal jääb endiselt enamikul juhtudel konkurentsivõimelisemaks võimaluseks. Samal põhjusel ja asjaomase tehnoloogia praeguse suhteliselt väikese turuosa tõttu ei too kaldalt tuleva elektri vähendatud maksumäära kohaldamine kõnealuse maksumäära kohaldamisajal tõenäoliselt kaasa märkimisväärseid konkurentsimoonutusi ega mõjuta seega negatiivselt siseturu nõuetekohast toimimist.
                  
               
                     (5)
                  
                  
                     Selleks et laeva ja sadama käitajad ning elektritarnijad ja -edasimüüjad saaksid jätkata kaldalt tuleva elektri kasutamise edendamist, on asjakohane lubada Itaalial kohaldada kaldalt tuleva elektri suhtes vähendatud maksumäära.
                  
               
                     (6)
                  
                  
                     Vastavalt direktiivi 2003/96/EÜ artikli 19 lõikele 2 tuleb kõiki kõnealuse direktiivi artikli 19 lõikes 1 sätestatud menetluse alusel antavaid lube ajaliselt rangelt piiritleda. Tagamaks, et loa kehtivusaeg on piisavalt pikk, et see ei takistaks asjaomastel ettevõtjatel vajalike investeeringute tegemist, on asjakohane anda taotletud luba kuueks aastaks alates 1. jaanuarist 2022. Loa kehtivus peaks siiski lõppema alates kuupäevast, mil hakatakse kohaldama kaldalt tuleva elektri maksusoodustusi käsitlevaid üldsätteid, mille nõukogu võtab vastu Euroopa Liidu toimimise lepingu artikli 113 või muu asjaomase sätte alusel, kui selliseid üldsätteid hakatakse kohaldama enne 31. detsembrit 2027.
                  
               
                     (7)
                  
                  
                     Käesolev otsus ei piira riigiabi käsitlevate liidu normide kohaldamist,
                  
               ON VASTU VÕTNUD KÄESOLEVA OTSUSE:
         
            Artikkel 1
            Itaalial lubatakse kohaldada vähendatud maksumäära sadamakai ääres seisvatele mere- ja siseveelaevadele (välja arvatud eraomanduses lõbusõidulaevad) vahetult jaotatava elektri suhtes (edaspidi „kaldalt tulev elekter“), tingimusel et järgitakse direktiivi 2003/96/EÜ artikli 10 lõikes 1 osutatud madalaimaid maksustamistasemeid.
         
         
            Artikkel 2
            Käesolevat otsust kohaldatakse alates 1. jaanuarist 2022 kuni 31. detsembrini 2027.
            Kui aga nõukogu kehtestab Euroopa Liidu toimimise lepingu artikli 113 või muu asjaomase sätte alusel kaldalt tuleva elektri maksusoodustusi käsitlevad üldsätted, kaotab käesolev otsus kehtivuse päeval, mil kõnealused üldsätted muutuvad kohaldatavaks.
         
         
            Artikkel 3
            Käesolev otsus on adresseeritud Itaalia Vabariigile.
         
         
            Brüssel, 23. november 2021
            
               
                  Nõukogu nimel
               
               
                  Eesistuja
               
               G. DOVŽAN
            
         
         
            (1)  ELT L 283, 31.10.2003, lk 51.